<classify> CHUO Kikuu cha Dodoma UDOM kina mpango wa kuanzisha televisheni mtandao onlive tv wakati wowote kuanzia sasa kwa lengo la kuhabarisha umma wa chuo hicho kuhusu shughuli zake mbalimbali.Mkuu wa Shule ya Sanaa na Lugha na Kaimu Naibu Makamu Mkuu wa Chuo Taaluma Udom, Profesa Frowin Nyoni alisema hayo alipotembelea ofisi za gazeti hili zilizopo Tazara jijini Dar es Salaam.Profesa Nyoni aliyeongozana na wahadhiri wasaidizi, Mauya Mbilinyi na Mshindo Mwaruka alisema Udom ina wanafunzi 29,000 na wafanyakazi 1,500, hivyo kuanzishwa kwa televisheni hiyo mtandao kupata habari ni muhimu.Chuo hicho ni kikubwa mara 17.5 ya Chuo Kikuu cha Dar es Salaam. Lakini pia tunaanzisha televisheni mtandao kwa kumuenzi aliyekuwa Makamu Mkuu wa Chuo Kikuu cha Dodoma, Profesa Egid Mubofu ambaye kwa sasa ni marehemu, Profesa Mubofu ndiye aliyetoa wazo la kuwa na televisheni ya chuo na baadaye akashauri tuanze na televisheni mtandao, alieleza.Profesa Nyoni alisema ziara yao hiyo katika Ofisi za Magazeti ya Serikali ya HabariLeo na Daily News TSN, ilikuwa na lengo la kujifunza namna TSN inavyoendesha televisheni mtandao waliyonayo.Mhariri wa gazeti hili, Nicodemus Ikonko aliyemwakilisha Kaimu Mhariri Mtendaji wa TSN, Tuma Abdallah, alisema TSN ina uzoefu wa miaka 89 wa habari tangu gazeti la DailyNews lilipoanzishwa mwaka 1930 na hili mwaka 2006, televisheni mtandao na mitandao ya kijamii, Facebook na Twitter.Mratibu wa Kitengo cha Habari Mtandaoni TSN, Sauli Giliard, alieleza mambo ya msingi yanayohitajika kuanzisha televisheni hiyo ni pamoja na kupata cheti cha usajili na leseni kutoka Mamlaka ya Mawasiliano Tanzania TCRA pamoja na vifaa vya kuanzia zikiwemo kamera zisizopungua nne. Profesa Nyoni alisema chuo hicho kwa sasa mbali na kutoa kozi nyingine, pia kinatoa elimu ya Mawasiliano kwa Umma kwa ngazi ya cheti na diploma.  <topic>: KITAIFA 